Up-145/01
Datum: 2002-05-21T00:00:00.000+02:00
ecli: ECLI:SI:USRS:2002:Up.145.01
vrsta: posamični akt
zadeva: ustavna pritožba
objavljeno: Neobjavljeno | 21.05.2002
dokument: US21486
akt: Ustavna pritožba zoper sodbo Upravnega sodišča št. U 1872/99 z dne 21. 3. 2001 v zvezi z odločbo Ministrstva za delo, družino in socialne zadeve št. 02001/0728/960066 NP z dne 10. 12. 1999
resitev: zavrženje
izrek: Ustavna pritožba zoper sodbo Upravnega sodišča št. U 1872/99 z dne 21. 3. 2001 v zvezi z odločbo Ministrstva za delo, družino in socialne zadeve št. 02001/0728/960066 NP z dne 10. 12. 1999 se zavrže.
stavek: Procesna predpostavka izčrpanosti pravnih sredstev, ki mora biti podana za obravnavo ustavne pritožbe, ni izkazana in je bilo treba zato ustavno pritožbo zavreči.
odlocitev: sklep
geslo: Predhodno izčrpanje vseh pravnih sredstev kot procesni pogoj za vložitev ustavne pritožbe.
podlaga: Zakon o Ustavnem sodišču (ZUstS), 51., 2. al. 1. odst. 55. čl.
datum_vloge: 2001-04-11T22:00:00.000Z
datum_odlocitve: 2002-05-20T22:00:00.000Z

# Up-145/01-4

21. 5. 2002

# SKLEP

Ustavno sodišče je v postopku za preizkus ustavne pritožbe A. A. iz Ž. na seji senata dne 21. maja 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

**Ustavna pritožba zoper sodbo Upravnega sodišča št. U 1872/99 z dne 21. 3. 2001 v zvezi z odločbo Ministrstva za delo, družino in socialne zadeve št. 02001/0728/960066 NP z dne 10. 12. 1999 se zavrže.**

## OBRAZLOŽITEV

Z izpodbijano odločbo je Upravno sodišče zavrnilo tožbo pritožnika zoper odločbo drugostopenjskega organa, ki je na podlagi pritožbe odpravil odločbo Upravne enote Ljubljana št. 59/A-1627/76-3 z dne 20. 11. 1996, s katero je bil pritožniku ob uveljavitvi Zakona o vojnih invalidih (Uradni list RS, št. 63/95 in nasl. - ZVoj) ukinjen status vojaškega vojnega invalida od 1. 1. 1996 dalje, in odločilo, da se pritožniku kot vojaškemu vojnemu invalidu prizna invalidnina X. skupine od 1. 1. 1996 naprej. Pritožnik navaja, da v zadevi ni šlo za spornost njegovega statusa vojaškega invalida, saj mu je bil ta priznan že z odločbo pristojnega organa v letu 1976. Ker je v Republiki Sloveniji dejansko stalno prebival, mu navedeni status ne bi smel biti odvzet, saj naj bi bilo to v nasprotju s 155. členom Ustave oziroma prepovedjo posega v pridobljene pravice. Upravnemu sodišču očita, da ni odločalo o zakonitosti dejanj in aktov, s katerimi je tožena stranka posegla v njegove pridobljene pravice.

Po prvem odstavku 50. člena Zakona o Ustavnem sodišču (Uradni list RS, št. 15/94 - v nadaljevanju ZUstS) lahko vsakdo ob pogojih, ki jih določa ta zakon, vloži ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. Ustavna pritožba se lahko vloži, če so izčrpana vsa redna in izredna pravna sredstva (prvi odstavek 51. člena ZUstS). Zoper izpodbijano sodbo je imel pritožnik možnost vložiti pritožbo, o kateri bi odločalo Vrhovno sodišče, česar pa ni storil oziroma vložitve ni izkazal. Procesna predpostavka izčrpanosti pravnih sredstev, ki mora biti podana za obravnavo ustavne pritožbe, tako ni izkazana in je bilo treba zato ustavno pritožbo zavreči.

Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnikom Ustavnega sodišča. Ker se v zakonskem roku za sprejem niso izrekli trije sodniki, ustavna pritožba ni bila sprejeta v obravnavo.

Predsednica senata
Milojka Modrijan